b'\n_START_ARTICLE_\nIoan Suciu\n_START_SECTION_\nOriginea\n_START_PARAGRAPH_\nIoan Suciu s-a n\xc4\x83scut \xc3\xaen familia preotului unit Vasile Suciu \xc8\x99i a Mariei Suciu, n\xc4\x83scut\xc4\x83 Coltor. A fost al patrulea, \xc3\xaen ordine cronologic\xc4\x83, dintre cei 9 copii, 5 b\xc4\x83ie\xc8\x9bi \xc8\x99i 4 fete, ai familiei p\xc4\x83rintelui Vasile Suciu._NEWLINE_Unul din fra\xc8\x9bii s\xc4\x83i a fost academicianul Gheorghe Claudiu Suciu (1905-1990), cu merite \xc3\xaen domeniul petrochimiei.\n_START_SECTION_\nCopil\xc4\x83ria \xc8\x99i studiile\n_START_PARAGRAPH_\n\xc2\xabNelucu\xc2\xbb Suciu a fost unul dintre cei mai buni fotbali\xc8\x99ti ai Clubului Sportiv din Blaj. Era preocupat de structura materiei, despre care avea discu\xc8\x9bii \xc3\xaensufle\xc8\x9bite cu fratele s\xc4\x83u Gheorghe, devenit profesor universitar \xc3\xaen domeniul chimiei. Vacan\xc8\x9bele \xc8\x99colare \xc8\x99i le petrecea frecvent f\xc4\x83c\xc3\xa2nd drume\xc8\x9bii, contempl\xc3\xa2nd frumuse\xc8\x9bile naturii. \xc2\xabNelucu\xc2\xbb a f\xc4\x83cut studiile primare la Blaj (clasele I \xe2\x80\x93 III), iar clasa a IV-a primar\xc4\x83 a f\xc4\x83cut-o la Beiu\xc8\x99, din cauza Primului R\xc4\x83zboi Mondial._NEWLINE_\xc3\x8en liceu a fost prieten \xc8\x99i coleg de clas\xc4\x83 cu Tit Liviu Chinezu, devenit \xc8\x99i el episcop, decedat de asemenea \xc3\xaen \xc3\xaenchisorile comuniste. Prietenia lor a durat p\xc3\xa2n\xc4\x83 la sf\xc3\xa2r\xc8\x99itul vie\xc8\x9bii._NEWLINE_A urmat studiile liceale la Liceul \xe2\x80\x9eSf\xc3\xa2ntul Vasile cel Mare\xe2\x80\x9d din Blaj. La v\xc3\xa2rsta de 17 ani s-a hot\xc4\x83r\xc3\xa2t s\xc4\x83 devin\xc4\x83 preot. \xc3\x8en anul 1925, a promovat cu succes examenul de bacalaureat. A fost trimis la Roma, la Colegiul Bizantin \xe2\x80\x9eSf. Atanasie\xe2\x80\x9d, al\xc4\x83turi de Tit Liviu Chinezu, unde a ob\xc8\x9binut titlurile de doctor \xc3\xaen filosofie \xc8\x99i \xc3\xaen teologie. Cu prilejul ob\xc8\x9binerii titlului de doctor \xc3\xaen teologie, cunoscutul c\xc4\x83lug\xc4\x83r dominican Reginald Garrigou Lagrange l-a felicitat pe Ioan Suciu \xc8\x99i i-a pus \xc3\xaen deget inelul universit\xc4\x83\xc8\x9bii, lucru ce se \xc3\xaent\xc3\xa2mpla foarte rar \xc8\x99i constituia un semn de apreciere deosebit\xc4\x83. Dup\xc4\x83 \xc3\xaenc\xc4\x83 al\xc8\x9bi \xc8\x99ase ani de studii la Institutul \xe2\x80\x9eAngelicum\xe2\x80\x9d, la 29 noiembrie 1931, a fost hirotonit preot, la Roma._NEWLINE_Revenit \xc3\xaen \xc8\x9bar\xc4\x83, a fost numit profesor de religie \xc8\x99i limba italian\xc4\x83 la liceul comercial de b\xc4\x83ie\xc8\x9bi, apoi la Academia de Teologie din Blaj, la catedra de Moral\xc4\x83 \xc8\x99i Pastoral\xc4\x83, pe care, odinioar\xc4\x83, a onorat-o \xc8\x99i unchiul s\xc4\x83u, Ioan Coltor, rector la Institutul Vancean (\xc3\xaentemeiat de mitropolitul Ioan Vancea)._NEWLINE_\xc3\x8en timpul copil\xc4\x83riei \xc8\x99i al primei tinere\xc8\x9bi, Ioan Suciu a avut de tr\xc4\x83it dou\xc4\x83 evenimente unice: mutarea for\xc8\x9bat\xc4\x83 a familiei la Beiu\xc8\x99, \xc3\xaempreun\xc4\x83 cu clerul Blajului, iar la sf\xc3\xa2r\xc8\x99itul anului 1918, euforia Unirii Transilvaniei cu Rom\xc3\xa2nia, de la 1 decembrie._NEWLINE_T\xc3\xa2n\xc4\x83rul preot Ioan Suciu era inima \xc8\x99i sufletul tinerilor, pe care c\xc4\x83uta \xc3\xaentotdeauna s\xc4\x83-i atrag\xc4\x83 spre virtute. Se afla mereu \xc3\xaen mijlocul lor \xc8\x99i lua parte deseori la jocurile lor, lu\xc3\xa2nd exemplul sf\xc3\xa2ntului Don Bosco. A\xc8\x99a i-a ap\xc4\x83rut ideea s\xc4\x83-i ofere acestui tineret o lectur\xc4\x83 pl\xc4\x83cut\xc4\x83, educativ\xc4\x83 \xc8\x99i instructiv\xc4\x83. A \xc3\xaenfiin\xc8\x9bat revista \xe2\x80\x9eMarianistul\xe2\x80\x9d, care era destinat\xc4\x83, \xc3\xaen mod exclusiv copiilor. Cu ajutorul preo\xc8\x9bilor, catihe\xc8\x9bilor \xc8\x99i profesorilor de religie, revista s-a r\xc4\x83sp\xc3\xa2ndit \xc3\xaen toate \xc8\x99colile din Ardeal. Ceva mai t\xc3\xa2rziu, aceast\xc4\x83 revist\xc4\x83 a fost \xc3\xaenlocuit\xc4\x83 de publica\xc8\x9bia \xe2\x80\x9eTinerimea Nou\xc4\x83\xe2\x80\x9d, care se adresa unui cerc mult mai larg de tineri cititori, inclusiv studen\xc8\x9bimii. La \xc3\xaenceput a fost scris\xc4\x83 aproape \xc3\xaen \xc3\xaentregime de redactorul \xc3\xaensu\xc8\x99i, mai t\xc3\xa2rziu \xc8\x99i-a format un grup de colaboratori dintre tinerii apropia\xc8\x9bi \xc8\x99i dota\xc8\x9bi \xc3\xaen acest domeniu. \xc3\x8en felul acesta, a \xc3\xaenceput Apostolatul Tinerimii. \xc3\x8en mijlocul tineretului, apostolul sporea \xc3\xaen st\xc4\x83ruin\xc8\x9b\xc4\x83 \xc8\x99i har. \xe2\x80\x9eDin aceast\xc4\x83 v\xc4\x83paie de dragoste suprafireasc\xc4\x83 sau n\xc4\x83scut lucr\xc4\x83rile sale, de mare r\xc4\x83sunet nu numai \xc3\xaen inimile tinerilor, ci \xc8\x99i ale celor v\xc3\xa2rstnici\xe2\x80\x9d.\n_START_SECTION_\nEpiscop\n_START_PARAGRAPH_\nLa 6 mai 1940 a fost numit episcop, iar la 20 iulie 1940, \xc3\xaen ziua de Sf\xc3\xa2ntul Ilie, a fost hirotonit episcop titular de Moglena (Slatina, Bulgaria) \xc8\x99i auxiliar al episcopului Valeriu Traian Fren\xc8\x9biu de la Oradea, episcopi consacratori fiind Iuliu Hossu de la Cluj, Valeriu Traian Fren\xc8\x9biu al Oradiei Mari \xc8\x99i Ioan B\xc4\x83lan al Lugojului, \xc3\xaen Catedrala Sf\xc3\xa2ntul Nicolae din Oradea. _NEWLINE_Din 29 august 1941 a fost auxiliar tot de Oradea, dar acum al episcopului Iuliu Hossu, numit Administrator Apostolic. Episcopul Valeriu Traian Fren\xc8\x9biu a revenit la Oradea doar \xc3\xaen 1947._NEWLINE_Episcopul Ioan Suciu s-a afirmat ca unul dintre cei mari oratori ai Bisericii \xc8\x99i prieten de suflet al tinerilor. De aceea, a fost cunoscut ca episcopul tineretului._NEWLINE_\xc3\x8en urma Dictatului de la Viena, de la 30 august 1940, sub ocupa\xc8\x9bia horthyst\xc4\x83 (1940 \xe2\x80\x93 1944), a r\xc4\x83mas la Oradea, fiind persecutat, arestat pentru c\xc3\xa2teva zile, dar a r\xc4\x83mas activ \xc3\xaen vizita\xc8\x9biile canonice \xc8\x99i a \xc3\xaencurajat poporul discriminat, d\xc3\xa2ndu-i speran\xc8\x9ba eliber\xc4\x83rii de sub jugul str\xc4\x83in. \xc3\x8en anul 1942, a mers cu pa\xc8\x99aport la Bucure\xc8\x99ti, unde a avut o \xc3\xaentrevedere cu mare\xc8\x99alul Ion Antonescu._NEWLINE_\xc3\x8en octombrie 1944, \xc3\xaen condi\xc8\x9biile derutei \xc3\xaen care se aflau trupele horthyste \xc8\x99i hitleriste, ca urmare a avans\xc4\x83rii Armatelor Rom\xc3\xa2ne \xc8\x99i Sovietice, \xc3\xaen Ardeal, pentru eliberarea teritoriului \xc8\x99i poporului rom\xc3\xa2n de sub jugul str\xc4\x83in, un grup de ofi\xc8\x9beri horthy\xc8\x99ti au vrut s\xc4\x83-i \xc3\xaempu\xc8\x99te pe episcopul Ioan Suciu, pe preotul Eugen Foi\xc8\x99or, precum \xc8\x99i pe al\xc8\x9bi preo\xc8\x9bi uni\xc8\x9bi rom\xc3\xa2ni. Un ofi\xc8\x9ber superior a fost de p\xc4\x83rere c\xc4\x83 execu\xc8\x9bia nu se poate face f\xc4\x83r\xc4\x83 judecat\xc4\x83, iar probele nu-s nici concludente, nici suficiente. Pe l\xc3\xa2ng\xc4\x83 aceasta, trupa trebuia s\xc4\x83 plece pentru opera\xc8\x9bii militare mai urgente, a\xc8\x99a \xc3\xaenc\xc3\xa2t ofi\xc8\x9berii s-au retras, iar episcopul Suciu \xc8\x99i secretarul s\xc4\x83u s-au \xc3\xaentors \xc3\xaen birourile lor, necrez\xc3\xa2ndu-\xc8\x99i ochilor c\xc4\x83 au sc\xc4\x83pat.\n_START_SECTION_\nSub teroarea comunist\xc4\x83\n_START_PARAGRAPH_\n\xc3\x8en anul 1947 episcopul Ioan Suciu a fost numit de Sf\xc3\xa2ntul Scaun \xc3\xaen func\xc8\x9bia de mare r\xc4\x83spundere de administrator apostolic al Arhidiecezei de Alba Iulia \xc8\x99i F\xc4\x83g\xc4\x83ra\xc8\x99, p\xc3\xa2n\xc4\x83 la clarificarea numirii, recunoa\xc8\x99terii \xc8\x99i instal\xc4\x83rii noului mitropolit, ales \xc3\xaen 1946 \xc3\xaen persoana episcopului Alexandru Rusu al Maramure\xc8\x99ului, pentru care guvernul comunist al lui Petru Groza refuza s\xc4\x83-\xc8\x99i dea acordul. _NEWLINE_Recunoa\xc8\x99terea ca mitropolit a lui Alexandru Rusu nu a avut loc niciodat\xc4\x83. Episcopul Suciu, \xc3\xaen calitatea sa de administrator apostolic al Arhiedecezei de Alba Iulia \xc8\x99i F\xc4\x83g\xc4\x83ra\xc8\x99, a c\xc4\x83utat s\xc4\x83 salveze \xc8\x99colile \xc8\x99i celelalte institu\xc8\x9bii ale Bisericii Rom\xc3\xa2ne Unite \xe2\x80\x9ena\xc8\x9bionalizate\xe2\x80\x9d de autorit\xc4\x83\xc8\x9bile comuniste instalate la putere cu concursul trupelor sovietice de ocupa\xc8\x9bie._NEWLINE_\xe2\x80\x9eEpiscopul a comb\xc4\x83tut comunismul cu toat\xc4\x83 puterea sufletului s\xc4\x83u: \xc2\xabast\xc4\x83zi \xc8\x99i \xc3\xaen zilele ce vor urma - spune el - exist\xc4\x83 un singur lucru pe care nu ai voie s\xc4\x83-l faci, s\xc4\x83 fii tr\xc4\x83d\xc4\x83tor. Exist\xc4\x83 un singur drum \xc3\xaen via\xc8\x9b\xc4\x83 care te \xc3\xaendep\xc4\x83rteaz\xc4\x83 de tr\xc4\x83dare, cel eroic. Numai pe aceast\xc4\x83 cale po\xc8\x9bi r\xc4\x83scump\xc4\x83ra lumea\xc2\xbb (Eroism). El obi\xc8\x99nuia s\xc4\x83 le spun\xc4\x83 credincio\xc8\x99ilor: \xc2\xabBisericii Greco-Catolice \xc3\xaei lipsesc martirii. \xc3\x8ei lipsesc \xc3\xaenc\xc4\x83 r\xc4\x83nile M\xc3\xa2ntuitorului. Numai persecu\xc8\x9bia ne va putea oferi coroana martiriului \xc8\x99i va putea ar\xc4\x83ta lumii \xc3\xaentregi ce suntem noi de fapt: Fii \xc8\x99i apostoli adev\xc4\x83ra\xc8\x9bi ai Bisericii!\xc2\xbb El a urmat aceast\xc4\x83 cale a martiriului. Cu el s-a \xc3\xaenceput prigoana \xc3\xaempotriva Bisericii Rom\xc3\xa2ne Unite._NEWLINE_La 15 mai 1948 \xc3\xaen organizarea guvernului a fost s\xc4\x83rb\xc4\x83torit cu mare fast centenarul Adun\xc4\x83rii de la 15 mai 1848 de la Blaj, \xc3\xaen prezen\xc8\x9ba lui Gheorghe Gheorghiu-Dej \xc8\x99i a lui Petru Groza. C\xc3\xa2mpia Libert\xc4\x83\xc8\x9bii a fost decorat\xc4\x83 cu portrete ale lui Karl Marx, Friedrich Engels \xc8\x99i Lenin, respectiv cu panouri purt\xc3\xa2nd inscrip\xc8\x9bia \xe2\x80\x9eTr\xc4\x83iasc\xc4\x83 RPR!\xe2\x80\x9d \xc3\x8en cadrul acestei manifesta\xc8\x9bii mitropolitul ortodox Nicolae B\xc4\x83lan de la Sibiu a rostit un discurs de chemare a uni\xc8\x9bilor la ortodoxie, fapt care avea s\xc4\x83 coincid\xc4\x83 cu ofensiva explicit\xc4\x83 a guvernului \xc3\xaempotriva Bisericii Rom\xc3\xa2ne Unite. Episcopului Ioan Suciu nu i s-a \xc3\xaeng\xc4\x83duit s\xc4\x83 vorbeasc\xc4\x83. Episcopul ortodox Nicolae Popoviciu a refuzat s\xc4\x83 mai ia cuv\xc3\xa2ntul \xc3\xaen momentul \xc3\xaen care a v\xc4\x83zut c\xc4\x83 manifesta\xc8\x9bia fusese deturnat\xc4\x83 de autorit\xc4\x83\xc8\x9bi._NEWLINE_La 3 septembrie 1948 episcopul Suciu a fost depus din func\xc8\x9bie prin decret guvernamental, \xc3\xaens\xc4\x83 \xc8\x99i-a continut activitatea pastoral\xc4\x83 cu \xc8\x99i mai mult\xc4\x83 intensitate.\xe2\x80\x9d \xc3\x8en toamna anului 1948 a f\xc4\x83cut peste 600 de vizita\xc8\x9bii canonice \xc8\x99i a predicat \xc3\xaen satele arhidiecezei sale. A fost arestat \xc8\x99i aruncat \xc3\xaentr-un beci f\xc4\x83r\xc4\x83 lumin\xc4\x83, umed \xc8\x99i rece, f\xc4\x83r\xc4\x83 s\xc4\x83 i se dea ap\xc4\x83 \xc8\x99i m\xc3\xa2ncare, timp de dou\xc4\x83 zile, pentru a fi intimidat. Apoi a fost eliberat \xc8\x99i obligat s\xc4\x83 nu mai predice._NEWLINE_\xc3\x8en data de 27 octombrie 1948 conducerea Ministerului de Interne, \xc3\xaen frunte cu mini\xc8\x99trii Teohari Georgescu \xc8\x99i Stanciu Stoian, au luat decizia arest\xc4\x83rii episcopilor greco-catolici numi\xc8\x9bi drept \xe2\x80\x9ebandi\xc8\x9bi\xe2\x80\x9d. \xc3\x8en procesul verbal al \xc8\x99edin\xc8\x9bei este men\xc8\x9bionat nominal doar episcopul Suciu. \xc3\x8entre \xe2\x80\x9efocarele de agita\xc8\x9bie\xe2\x80\x9d Blajul este men\xc8\x9bionat pe primul loc.  _NEWLINE_Preotul Gheorghe Rade\xc8\x99 din Berivoi, F\xc4\x83g\xc4\x83ra\xc8\x99, el \xc3\xaensu\xc8\x99i arestat \xc8\x99i purtat prin mai multe \xc3\xaenchisori, martor al arest\xc4\x83rii episcopului Ioan Suciu a relatat: \xe2\x80\x9eLa 28 octombrie 1948 episcopul Suciu a fost \xc3\xaen vizit\xc4\x83 canonic\xc4\x83 la parohia Ileni, iar apoi a binecuv\xc3\xa2ntat l\xc4\x83ca\xc8\x99ul bisericesc din Berivoii Mici. Anun\xc8\x9bat de Pr. Andrei Rade\xc8\x99 (fratele autorului relat\xc4\x83rii) c\xc4\x83 a v\xc4\x83zut mai mul\xc8\x9bi preo\xc8\x9bi greco-catolici la Mili\xc8\x9bia din F\xc4\x83g\xc4\x83ra\xc8\x99, Episcopul Suciu a spus: \xe2\x80\x9eAceste momente grele de persecu\xc8\x9bie, prin care trece biserica noastr\xc4\x83, sunt cele mai fericite momente din via\xc8\x9ba noastr\xc4\x83 cre\xc8\x99tin\xc4\x83, dac\xc4\x83 le vom \xc8\x99ti folosi bine pentru ap\xc4\x83rarea credin\xc8\x9bei, sunt momente care ne vor servi sigur mai u\xc8\x99or la m\xc3\xa2ntuirea sufletului. Episcopul Suciu a luat masa la preotul Gheorghe Rade\xc8\x99, unde urma s\xc4\x83 se odihneasc\xc4\x83 peste noapte. La miezul nop\xc8\x9bii au ie\xc8\x99it am\xc3\xa2ndoi s\xc4\x83 fac\xc4\x83 o vizit\xc4\x83 la Preasf\xc3\xa2ntul Sacrament din biseric\xc4\x83, dup\xc4\x83 care s-au \xc3\xaentors \xc3\xaen cas\xc4\x83. \xc2\xabDup\xc4\x83 1 noaptea o ceat\xc4\x83 de securi\xc8\x99ti ne-a devastat locuin\xc8\x9ba. Doi dintre ei au intrat \xc3\xaen dormitorul unde se afla canonicul Leon S\xc3\xa2rbu \xc8\x99i p\xc4\x83rintele Govoran... \xc3\x8entre timp al\xc8\x9bi doi securi\xc8\x99ti au intrat \xc3\xaen camera \xc3\xaen care se odihnea Preasfin\xc8\x9bitul. L-au ridicat \xc8\x99i, leg\xc3\xa2ndu-l la ochi, l-au dus \xc3\xaentr-o ma\xc8\x99in\xc4\x83 ce se afla \xc3\xaen strad\xc4\x83\xc2\xbb. Astfel a \xc3\xaenceput pentru el calvarul \xc3\xaenchisorilor, Ministerului de Interne, V\xc4\x83c\xc4\x83re\xc8\x99ti etc., p\xc3\xa2n\xc4\x83 la punctul final, temni\xc8\x9ba din Sighet.\xe2\x80\x9d Dup\xc4\x83 arestare episcopul Ioan Suciu a fost dus la Securitatea de la Sibiu. Dup\xc4\x83 dou\xc4\x83 zile, a fost dus la Ministerul de Interne de la Bucure\xc8\x99ti, unde a fost depus \xc3\xaentr-o celul\xc4\x83, \xc3\xaen care se mai aflau episcopii Vasile Aftenie, Iuliu Hossu, \xc8\x99i Alexandru Rusu. De la Bucure\xc8\x99ti a fost transportat la re\xc8\x99edin\xc8\x9ba patriarhal\xc4\x83 de var\xc4\x83 de la Dragoslavele, apoi la M\xc4\x83n\xc4\x83stirea C\xc4\x83ld\xc4\x83ru\xc8\x99ani, transformat\xc4\x83 \xc3\xaen lag\xc4\x83r. \xe2\x80\x9ePe c\xc3\xa2nd era la C\xc4\x83ld\xc4\x83ru\xc8\x99ani, a reu\xc8\x99it s\xc4\x83 trimit\xc4\x83 c\xc3\xa2teva scrisori prin p\xc4\x83rintele Ciubotariu (c\xc4\x83lug\xc4\x83r ortodox convertit la greco-catolici), care a reu\xc8\x99it s\xc4\x83 le duc\xc4\x83 la Nun\xc8\x9biatur\xc4\x83\xe2\x80\x9d. De aici Ioan Suciu a fost ridicat \xc3\xaen mai 1950, \xc8\x99i dus, de acolo, din nou la Bucure\xc8\x99ti, \xc3\xaen beciurile  Ministerului de Interne, unde a fost supus anchetelor \xc8\x99i unor groaznice torturi, iar apoi la \xc3\xaenchisoarea V\xc4\x83c\xc4\x83re\xc8\x99ti \xc8\x99i, de unde, \xc3\xaen cele din urm\xc4\x83, \xc3\xaen octombrie 1950, odat\xc4\x83 cu episcopul Ioan Ploscaru, luat de la Jilava, a fost transferat la penitenciarul la Sighetu-Marma\xc8\x9biei, unde a fost internat. Acolo au fost du\xc8\x99i \xc8\x99i ceilal\xc8\x9bi episcopi din lag\xc4\x83rul de la M\xc4\x83n\xc4\x83stirea C\xc4\x83ld\xc4\x83ru\xc8\x99ani. La Sighet au fost aduna\xc8\x9bi demnitarii vechii Rom\xc3\xa2nii (c\xc3\xa2teva mii), \xe2\x80\x9ede unde nu au mai ie\xc8\x99it dec\xc3\xa2t pentru a ajunge \xc3\xaen groapa comun\xc4\x83 a \xc3\xaenchisorii\xe2\x80\x9d. Acolo, \xc3\xaen \xc3\xaenchisoarea de la Sighet, episcopul Ioan Suciu a r\xc4\x83mas \xc3\xaentre 28 octombrie 1949 \xc8\x99i 27 iunie 1953.\n_START_SECTION_\nSf\xc3\xa2r\xc8\x99itul vie\xc8\x9bii\n_START_PARAGRAPH_\nEpiscopul Ioan Suciu se afla \xc3\xaenchis, al\xc4\x83turi de al\xc8\x9bi episcopi greco-catolici rom\xc3\xa2ni, \xc3\xaen celula 44 a \xc3\xaenchisorii de la Sighet. \xe2\x80\x9eS-a purtat foarte d\xc3\xa2rz, dar iat\xc4\x83 cum i-a venit sf\xc3\xa2r\xc8\x99itul. Mi l-a relatat monseniorul Coriolan T\xc4\x83m\xc4\x83ian, ordinarius de Oradea: \xc2\xab\xc3\x8en seara zilei de 26 iunie 1953, noi, episcop Ioan Cherte\xc8\x99, episcop Tit Liviu Chinezu \xc8\x99i cu mine f\xc4\x83ceam de gard\xc4\x83 (de c\xc3\xa2teva zile \xc8\x99tiam c\xc4\x83 va muri). Primul de gard\xc4\x83 a fost Chinezu. Ceilal\xc8\x9bi ne-am culcat. Pe la miezul nop\xc8\x9bii (...) a venit la mine la pat Chinezu \xc8\x99i mi-a spus c\xc4\x83 i se pare c\xc4\x83 Suciu nu e bine. M-am ridicat repede, am mers la el la pat, l-am pip\xc4\x83it, n-a reac\xc8\x9bionat, dar respira \xc3\xaenc\xc4\x83. I-am trezit rapid pe ceilal\xc8\x9bi din camer\xc4\x83, care s-au str\xc3\xa2ns \xc3\xaen jurul patului s\xc4\x83u. Episcopul Iuliu Hossu i-a dat dezlegarea sacramental\xc4\x83, eu i-am \xc8\x9binut \xc3\xaentr-o m\xc3\xa2n\xc4\x83 pulsul \xc8\x99i pe cealalt\xc4\x83 i-am pus-o pe piept, la inim\xc4\x83, p\xc3\xa2n\xc4\x83 c\xc3\xa2nd aceasta n-a mai b\xc4\x83tut. Era 1 f\xc4\x83r\xc4\x83 20 de minute, \xc3\xaen ziua de 27 iunie 1953\xe2\x80\x9d. Era vorba de ora 1 noaptea. \xe2\x80\x9eEpiscopul Suciu fusese bolnav de stomac \xc8\x99i i se refuzase orice \xc3\xaengrijire medical\xc4\x83, \xc3\xaenc\xc3\xa2t murise literalmente de foame. Trupul ne\xc3\xaensufle\xc8\x9bit a fost aruncat \xc3\xaentr-o groap\xc4\x83 comun\xc4\x83, f\xc4\x83r\xc4\x83 sicriu... Un "cortegiu" compus dintr-un c\xc4\x83ru\xc8\x9ba\xc8\x99, un sanitar \xc8\x99i un gardian, l-a condus pe episcopul Suciu p\xc3\xa2n\xc4\x83 la groapa comun\xc4\x83\xe2\x80\x9d._NEWLINE_A tr\xc4\x83it \xc8\x99i a murit ca un sf\xc3\xa2nt. Morm\xc3\xa2ntul din cimitirul S\xc4\x83racilor de pe malul Izei a fost nivelat pentru a nu i se mai cunoa\xc8\x99te locul. Nici ast\xc4\x83zi nu se cunoa\xc8\x99te locul exact al morm\xc3\xa2ntului. Nu a fost judecat \xc8\x99i nu a avut condamnare.\n_START_SECTION_\nProcesul de beatificare\n_START_PARAGRAPH_\n\xc3\x8en data de 19 martie 2019 papa Francisc a autorizat Congrega\xc8\x9bia pentru Cauzele Sfin\xc8\x9bilor s\xc4\x83 promulge decretul de recunoa\xc8\x99tere a martiriului episcopilor greco-catolici rom\xc3\xa2ni Valeriu Traian Fren\xc8\x9biu, Vasile Aftenie, Ioan Suciu, Tit Liviu Chinezu, Ioan B\xc4\x83lan, Alexandru Rusu \xc8\x99i Iuliu Hossu, \xe2\x80\x9euci\xc8\x99i din ur\xc4\x83 fa\xc8\x9b\xc4\x83 de credin\xc8\x9b\xc4\x83 \xc3\xaen diverse locuri din Rom\xc3\xa2nia \xc3\xaentre 1950 \xc8\x99i 1970\xe2\x80\x9d, deschiz\xc3\xa2ndu-se calea pentru beatificarea acestora._NEWLINE_Papa Francisc a oficiat slujba beatific\xc4\x83rii sale \xc3\xaen data de 2 iunie 2019, pe C\xc3\xa2mpia Libert\xc4\x83\xc8\x9bii din Blaj.'